b'\n_START_ARTICLE_\nRoslivaj\xc3\xa4rvi\n_START_PARAGRAPH_\nRoslivaj\xc3\xa4rvi eli Siestarjoenj\xc3\xa4rvi (ven. \xd0\xa1\xd0\xb5\xd1\x81\xd1\x82\xd1\x80\xd0\xbe\xd1\x80\xd0\xb5\xcc\x81\xd1\x86\xd0\xba\xd0\xb8\xd0\xb9 \xd0\xa0\xd0\xb0\xd0\xb7\xd0\xbb\xd0\xb8\xcc\x81\xd0\xb2, Sestroretski Razliv) on keinotekoinen j\xc3\xa4rvi Pietariin kuuluvan Siestarjoen kaupungin it\xc3\xa4puolella Ven\xc3\xa4j\xc3\xa4ll\xc3\xa4. Se on syntynyt vuonna 1723 Siestarjoen asetehtaan rakentamisen yhteydess\xc3\xa4, kun Siestarjokeen rakennettu pato nosti veden korkeutta l\xc3\xa4hes 9 metri\xc3\xa4. Vuonna 1803 j\xc3\xa4rvi murtautui Suomenlahteen uuden uoman kautta, jolloin jouduttiin rakentamaan viel\xc3\xa4 toinenkin pato._NEWLINE_Roslivaj\xc3\xa4rven pinta-ala on noin 12 neli\xc3\xb6kilometri\xc3\xa4 ja keskim\xc3\xa4\xc3\xa4r\xc3\xa4inen syvyys 1,5\xe2\x80\x932 metri\xc3\xa4. Siihen virtaavat Rajajoki ja Mustajoki (ven. \xd0\xa7\xd1\x91\xd1\x80\xd0\xbd\xd0\xb0\xd1\x8f, T\xc5\xa1ornaja). J\xc3\xa4rven ja Suomenlahden v\xc3\xa4lisell\xc3\xa4 kannaksella sijaitsee Siestarjoen kaupunki, it\xc3\xa4- ja pohjoisrannalla on laajoja suoalueita. Rantavy\xc3\xb6hykkeelt\xc3\xa4 on l\xc3\xb6ydetty neoliittikauden ja varhaisen rautakauden asuinpaikkoja._NEWLINE_Roslivaj\xc3\xa4rven l\xc3\xa4nsiranta kuului Suomen suuriruhtinaskuntaaan 1812\xe2\x80\x931864. Siestarjoen ja Sepp\xc3\xa4l\xc3\xa4n kyl\xc3\xa4n v\xc3\xa4lille syntyi 1900-luvun alussa Roslivan (ven. \xd0\xa0\xd0\xb0\xd0\xb7\xd0\xbb\xd0\xb8\xd0\xb2, Razliv) huvila-asutus, jossa ven\xc3\xa4l\xc3\xa4inen bol\xc5\xa1evikkijohtaja Vladimir Lenin piilotteli hein\xc3\xa4kuussa 1917. Leninin is\xc3\xa4nt\xc3\xa4n\xc3\xa4 toiminut Siestarjoen asetehtaan ty\xc3\xb6l\xc3\xa4inen Nikolai Jemeljanov teki sin\xc3\xa4 kes\xc3\xa4n\xc3\xa4 remonttia ja asui tilap\xc3\xa4isesti vajassa, joka oli kunnostettu t\xc3\xa4h\xc3\xa4n tarkoitukseen. Lenin vietti vajan ullakolla muutamia p\xc3\xa4ivi\xc3\xa4 ja siirtyi sitten Roslivaj\xc3\xa4rven syrj\xc3\xa4iselle niitylle rakennettuun hein\xc3\xa4majaan, josta h\xc3\xa4n elokuun alussa l\xc3\xa4hti rajan yli Suomeen. Leninin kanssa majassa piileskeli my\xc3\xb6s Grigori Zinovjev. Neuvostoaikana Leninin asuma vaja museoitiin ja j\xc3\xa4rven rannalle vuosittain pystytetty\xc3\xa4 hein\xc3\xa4majaa pidettiin \xe2\x80\x9dpyhiinvaelluskohteena\xe2\x80\x9d turisteille.'